Debitiral je na domači dirki za Veliko nagrado Velike Britanije v sezoni 1958, kjer je z dirkalnikom Cooper T45 moštva Cooper Car Company odstopil v štiridesetem krogu zaradi okvare sklopke. V tej sezoni je nastopil še na naslednji dirki za Veliko nagrado Nemčije, kjer je z dirkalnikom Formule 2 Cooper T43 zasedel sedmo mesto, v svojem razredu pa tretje. V naslednji sezoni 1959 je z dirkalnikom Cooper T51 nastopil na štirih dirkah in ob dveh odstopih je najboljšo uvrstitev dosegel na dirki za Veliko nagrado Nemčije, kjer je s šestim mestom le za mesto zgrešil uvrstitev v točke, a dosegel rezultat kariere. Tudi v sezoni 1960 je nastopil na štirih dirkah, edino uvrstitev pa je dosegel na dirki za Veliko nagrado Francije, kjer je zasedel deseto mesto. V sezoni 1961 je na petih dirkah najboljšo uvrstitev dosegel z dvanajstim na dirki za Veliko nagrado Nemčije, v sezoni 1962 pa na treh dirkah z enajstim mestom na dirki za Veliko nagrado Nemčije. V sezoni 1963 je nastopil na dveh dirkah in obakrat odstopil, nato pa se je upokojil kot dirkač.